**Snøklokketre** (*Halesia carolina*) er en løvfellende busk eller lite tre i styraksfamilien som er utbredt i sørøstlige USA.

Beskrivelse
-----------

Det blir opptil 24 m høyt i de sørlige Appalachene, men er som regel lavere. Krona er bredt kjegleformet med vidt utsperrede nedre greiner. Barken er lysegrå. Bladene sitter spredt og er ovalt avlange, spisse, fint sagtannede, 8,7–22,5 cm lange og 3,8–11,4 cm brede. Nervene stikker ikke opp over bladflaten på oversiden, og undersiden er hårete. Blomstene er hvite, klokkeformede og henger 2–6 sammen. De har 4 begerblad, 4 kronblad og 12–16 pollenbærere. Blomstene ligner mer på krokus enn på snøklokker. Frukten er brun med 4 vinger.

Økologi og utbredelse
---------------------

Snøklokketre vokser på fuktig, ofte litt sur og sandholdig jord opptil 1600 moh. I åslandet øst for Appalachene vokser den sammen med tulipantre, kvitask, rødlønn, kviteik, amerikakristtorn, amerikajudastre og storbladmagnolia. Sør i utbredelsesområdet finnes den sammen med amerikabøk, oksemagnolia, amerikakristtorn, ulike eikearter, *Sabal palmetto*, floridalønn, virginiahumlebøk og amerikajudastre. I Great Smoky Mountains forekommer den sammen med kanadahemlokk, gul hestekastanje, amerikasølvlind, sukkerlønn og gulbjørk, og i Blue Ridge Mountains er den funnet sammen med rødeik, sukkerbjørk, tulipantre, blomsterkornell og *Magnolia fraseri*.

Arten er hovedsakelig utbredt i åser og fjell i Nord-Carolina, Sør-Carolina, østlige Tennessee, Georgia og Alabama. Mer spredte forekomster finnes på den sørøstlige kystsletta og i vestlige Virginia, Vest-Virginia, sørlige Ohio, sørlige Indiana, sørlige Illinois, Kentucky, Tennessee, sentrale Arkansas og sørøstlige Oklahoma.

Systematikk
-----------

En buskaktig form med små blomster på kystsletta skilles ofte ut som en egen art, *Halesia parviflora*. Den høye formen i de sørlige Appalachene blir en sjelden gang skilt ut som en egen art, *Halesia monticola*.

Linnés beskrivelse av *Halesia carolina* var basert på materiale fra formen som tradisjonelt er blitt kalt *Halesia parviflora*. Hvis den skal ha status som egen art, må den overta navnet *Halesia carolina*, og formen fra høyereliggende områder må i stedet kalles *Halesia tetraptera*.

Galleri
-------

* Et blomstrende treEt blomstrende tre
* BarkBark
* Blad og blomsterBlad og blomster
* En rosa kultivar 'Arnold Pink'En rosa kultivar  
 'Arnold Pink'
* FruktFrukt

Kilder
------

* A. Mitchell (1977). *Trær i skog og hage*. Oversatt av I. Gjærevoll. Tiden. s. 379. ISBN 82-10-01282-7.
* E.R. Sluder. «Carolina Silverbell». *Silvics of North America*. Besøkt 19. juni 2017.
* «*Halesia carolina*». Flora of North America. Besøkt 19. juni 2017.
* R. Darke (2006). «*Halesia* in cultivation» (PDF). *The Plantsman*. 5: 253–257. ISSN 1352-4186.
* J.L. Reveal og M.J. Seldin (1976). «On the identity of *Halesia carolina* L. (Styracaceae)». *Taxon*. 25 (1): 123–140. ISSN 0040-0262. JSTOR 1220420. doi:10.2307/1220420.

Eksterne lenker
---------------

* (en) *Snøklokketre* i Encyclopedia of Life Rediger på Wikidata

* (en) *Snøklokketre* i Global Biodiversity Information Facility Rediger på Wikidata

* (sv) *Snøklokketre* hos Dyntaxa Rediger på Wikidata

* (en) *Snøklokketre* hos ITIS Rediger på Wikidata

* (en) *Snøklokketre* hos NCBI Rediger på Wikidata

* (en) *Snøklokketre* hos The International Plant Names Index Rediger på Wikidata

* (en) *Snøklokketre* hos Tropicos Rediger på Wikidata

* (en) *Kategori:Halesia carolina* – bilder, video eller lyd på Wikimedia Commons Rediger på Wikidata

* (en) *Halesia carolina* – galleri av bilder, video eller lyd på Wikimedia Commons Rediger på Wikidata

* *Halesia carolina* – detaljert informasjon på Wikispecies Rediger på Wikidata